เชื่อมั่นญี่ปุ่นต่ำสุด3ปี
การผลิตฝ่อหลังศก.ถดถอยคาดบีโอเจเดินหน้ากระตุ้นต่อ
15 ธ.ค. 2555

การผลิตฝ่อหลังศก.ถดถอยคาดบีโอเจเดินหน้ากระตุ้นต่อ
ความเชื่อมั่นบริษัทขนาดใหญ่ในญี่ปุ่นดิ่งฮวบในรอบเกือบ 3 ปี สวนทางฝั่งจีนหลังพีเอ็มไอดีดตัวดีสุดในรอบ 14 เดือน
ธนาคารกลางญี่ปุ่น (บีโอเจ) เปิดเผยผลสำรวจความเชื่อมั่นของกลุ่มบริษัทขนาดใหญ่ในญี่ปุ่นประจำรายไตรมาส (ทันคัน) เมื่อวันที่ 14 ธ.ค. ซึ่งปรากฏว่าความเชื่อมั่นของผู้ผลิตรายใหญ่ในประเทศนั้น ดิ่งลงมาอยู่ระดับต่ำสุดในรอบเกือบ 3 ปี อยู่ที่ –12 จุด จาก –3 จุดในไตรมาสก่อนหน้า เนื่องจากกังวลต่อสภาพเศรษฐกิจในประเทศที่ย่ำแย่ 
อย่างไรก็ตาม บริษัทต่างๆ ยังมีแผนที่จะเพิ่มการใช้จ่ายราว 6.8% ไปจนถึงปีงบประมาณนี้ที่จะสิ้นสุดในเดือน มี.ค.ปีหน้า ซึ่งบ่งชี้ว่าหลายบริษัทอาจมีความหวังที่จะเห็นเศรษฐกิจปรับตัวดีขึ้นในปีหน้า
ผลสำรวจทันคันครั้งนี้ มีขึ้นตามมาเพียงไม่กี่วันหลังจากรัฐบาลญี่ปุ่นเปิดเผยตัวเลขอย่างเป็นทางการที่บ่งชี้ว่า เศรษฐกิจญี่ปุ่นที่มีขนาดใหญ่สุดอันดับ 3 ของโลกนั้น ได้กลับเข้าสู่ภาวะถดถอยอีกครั้งแล้ว หลังจากจีดีพีไตรมาสระหว่างเดือน ก.ค.– ก.ย. หดตัวลง 0.9% ต่อเนื่องจากไตรมาสก่อนหน้าที่ติดลบไป 0.03% 
สภาพเศรษฐกิจที่ซบเซาลงยังมีขึ้นในขณะที่ญี่ปุ่นจะมีการเลือกตั้งทั่วไปวันที่ 16 ธ.ค.นี้ ซึ่งมีการคาดการณ์กันว่า นายกรัฐมนตรีโยชิฮิโกะ โนดะ จากพรรคดีพีเจ อาจพ่ายแพ้ให้กับชินโซ อาเบะ จากพรรคแอลดีพี ซึ่งอาเบะประกาศจะขับเคลื่อนเศรษฐกิจเชิงรุกมากขึ้นด้วยนโยบายการเงินแบบผ่อนคลาย
โนริโกะ มิยากาวะ นักเศรษฐศาสตร์อาวุโสจากบริษัทที่ปรึกษาและวิจัยหลักทรัพย์มิซูโฮะ ให้ความเห็นกับดาวโจนส์ นิวส์ไวร์ว่า ผลสำรวจทันคันที่ย่ำแย่ที่สุดนับตั้งแต่มีการสำรวจขึ้นเมื่อช่วงต้นปี 2553 น่าจะเพียงพอที่จะทำให้บีโอเจตัดสินใจดำเนินมาตรการผ่อนคลายทางการเงินเพิ่มเติม ระหว่างการประชุมบีโอเจในสัปดาห์หน้า 
ขณะที่โยชิโระ ซาโตะ นักเศรษฐศาสตร์จากธนาคารเครดิต อะกริโกล เปิดเผยกับเอเอฟพีว่า ผลสำรวจครั้งนี้บ่งชี้ถึงความเสี่ยงที่การฟื้นตัวของเศรษฐกิจญี่ปุ่น อาจเป็นไปอย่างเชื่องช้ากว่าที่บีโอเจคาดไว้ 
อย่างไรก็ตาม สถานการณ์ของเขตเศรษฐกิจเบอร์ 2 ของโลกอย่างจีน กลับเป็นไปอย่างสดใสสวนทางกัน โดยในวันเดียวกันนี้ ธนาคารเอชเอสบีซีเปิดเผยดัชนีผู้จัดการฝ่ายจัดซื้อ (พีเอ็มไอ) ซึ่งเป็นดัชนีบ่งชี้กิจกรรมภาคการผลิตที่สำคัญว่า พีเอ็มไอจีนในเดือน ธ.ค. ปรับตัวขึ้นสูงที่สุดในรอบ 14 เดือนไปอยู่ที่ 50.9 จุด จาก 50.5 จุด ในเดือนที่ผ่านมา 
ดัชนีภาคการผลิตที่ปรับตัวดีขึ้น นับเป็นอีกหนึ่งสัญญาณการฟื้นตัวของจีน ท่ามกลางการบริโภคภายในที่ขยายตัวได้ดีขึ้นแม้เศรษฐกิจโลกยังเต็มไปด้วยปัจจัยลบก็ตาม
สัญญาณบวกครั้งนี้ยังส่งผลให้ดัชนีเซี่ยงไฮ้ คอมโพสิต ปิดตลาดบวกได้ถึง 4.32% หรือ 89.15 จุด ไปอยู่ที่ 2,150.6 จุด หรือเป็นการปรับบวกใน 1 วัน ที่สูงที่สุดของปีนี้ โดยนักลงทุนคาดว่ารัฐบาลจะดำเนินมาตรการหนุนการเติบโตทางเศรษฐกิจออกมาระหว่างการประชุมธนาคารกลางในสัปดาห์หน้า